钦定古今图书集成/明伦汇编/官常典/第649卷 > 张淳
## 钦定古今图书集成/明伦汇编/官常典/第649卷 > 张淳

按《明外史循吏传》：“‘淳字希古，桐城人。隆庆二年进士授永康知县。吏民黠，连告罢七令。淳初至，抱案牍尺
馀穷之，讼者数千人猬集，淳剖决如流，事无留滞，一
县驯服。盗卢十八，能飞走，白昼攫库金，集兵围之，须
臾遁去，捕十馀年不获。巡按御史以属淳，淳期以三
月月檄数十至，可必得也’。御史目笑之。已而檄至，淳”
佯曰：“盗不知何许人，何永康为？即永康遁久矣，安从
捕？”寝不行。其后屡檄应如前。卢闻之喜，居永康不复
避。淳廉知卢与吏妇通，密呼一隶谓曰：“尔诉吏负尔
钱，吾当断偿。”乃夜召吏曰：“御史知十八通而妇，今拘
而夫妇死矣。”吏大哭乞活。淳仰思良久，曰：“汝可以身
系狱，自称不得偿隶钱，愿以妻代系。卢闻必来，汝醉
之酒，吾潜以壮士相随，盗成擒，可免也。”吏如指，盗果
至，壮士乘其醉，亟断手足。卢技穷受缚，及报御史，仅
两月耳。御史惊问状，淳曰：“此巨魁，左右皆其耳目，前
所以屡檄不报者，缓之耳。”御史大喜，称善。永康人有
睚眦嫌，辄诬讼人命。淳得其情，有讼即单骑验验，无
实坐之。自是无诬讼者。岁旱，徒步祷，三日即大雨，邻
邑暵干如故。初，久旱时，劫掠公行，下令劫夺者死。有
夺米五斗者，立杖杀之，四境帖然。或曰：“奈何以五斗
米杀人？”淳笑曰：“固生也，所杀者死囚耳。”其政先德教，
后刑罚，人咸爱之。入为礼部主事。